La postul de pază de la Curtea de Apel Constanţa s-a prezentat o femeie de 53 de ani. Jandarmul de serviciu a sesizat imediat starea de agitație pe care o avea femeia și a remarcat că aceasta vorbea pe un ton amenințător, așa că a legitimat-o și i-a inspectat bagajele, găsind în sacoșa femeii un cuțit de peste 30 cm lungime.
Femeia a afirmat în fața jandarmului că a venit astfel înarmată ca să "o sperie” pe o grefieră care lucra la Curtea de Apel și cu care avea un conflict de natură personală.
Jandarmul a cerut ajutorul Inspectoratului de Jandarmi Judeţean Constanţa, iar echipajul care a ajuns acolo a reținut-o pe femeie și a dus-o la sediul jandarmeriei.
Apoi, a fost predată poliției, pentru continuarea cercetărilor.